Worcester F 80 Distinctiones

190 Peccatum odiendum est

Peccatum odiendum est quia nocet hominis virtuti, ipsam debilitando operacioni, ipsam deformando, siue ipsam deordinando.

¶ Nocet autem virtuti anime quadripliciter. Primo, inficiendo sensualitatem sicut allia febricitatem, potus hydropicum coitus viperam, Jac. 1[:14-15]: *Unusquisque temptatur a concupiscentia sua*, etc. vsque *peccatum*.

¶ Secundo turbat conscientiam sicut discordia cantum, fumus oculum, Psal. [50:5]: *Peccatum meum contra me est semper*. Item Psal. [37:4]: *Non est pax ossibus meis, a facie peccatorum meorum*. Et Job 7[:20]: *Factus sum mihimetipsi grauis*.

¶ Tercio debilitat voluntatem sicut rubigo ferrum, vulnus carnem, debilis est qui facile cadit et per se surgere non potest, Prou. [8:36]: *Qui in me peccaverit, laedet animam suam*. Tob. 12[:10]: *Qui faciunt peccatum, hostes sunt animæ suæ*. Ideo Psal. [40:5]: *Sana animam meam, quia peccaui tibi*.

¶ Quarto, excecat et obnubilat rationem sicut peluis calida aspicientem vrsum, macula nasum tenebra visum, Sopho. 1[:17]: *Ambulabunt cæci, quia Domino peccaverunt*. Satis cecus est qui videt bonum et eligit malum. De hiis quatuor predictis dicitur, Psal. [37:8]: *Lumbi mei impleti sunt illusionibus*, quo ad primum. [Psal. 54:5]: *Cor meum conturbatum est* intra *me* quo ad secundum. [Psal. 37:11]: *Dereli-*

/fol. 281vb/

*quit me virtus mea* quo ad tercium. *Et lumen oculorum meorum, ipsum non est mecum* quo ad quartum.

¶ Secundo peccaum nocet ipsi operacioni quadrupliciter. Primo quia mortificat ante acta. Sicut paralisis membrum, abscisio rancum, Ezech. 18[:24] anima que die peccauit, *Omnes justitiae non recordabuntur*. Sicut fetor et corupcio facere rem cadere a suo precio, ita peccatum animam, Ysai. 64[:5-6]: *Peccavimus, et facti sumus ut immundus*. Ideo orat Psal. [50:4]: *Amplius lava me ab iniquitate mea, et a peccato meo munda me.* Secundo, quia abhorret presencia, sicut sompnus opus, gelu fructus, [1] Cor. 13[:1]: *Si linguis hominum loquar, et angelorum*, etc. Ideo ait Dominus genti peccatrici, Ysai. 1[:13]: *Ne* *afferatis sacrificium frustra*, etc. Eccli. 15[:9]: *Non est speciosa laus in ore peccatoris*. Tercio, impedit futura, sicut mors vitam, sterilitas fructum. [Rom. 7:14]: *Ego autem carnalis, venundatus sum sub peccato*, *quod enim operor non intelligo.* Quarto, variat per opposita, sicut desercio medii facit accedere ad extrema, sicut ventus folium auulsum, Tre. 1[:8]: *Peccatum peccavit Jerusalem, propterea instabilis facta* *est*. Ideo consulitur, Eccli. 17[:21]: *Convertere ad Dominum*, in quo scilicet, est stabilitas, *et relinque peccata*.

¶ Tercio, peccatum nocet assecucioni finis debiti. Et hoc quadripliciter. Primo quia retardat a premio etiam si sequatur penitencia sicut dilacio solucionis absolucionem, Psal. [118:155]: *Longe a peccatoribus salus*.

¶ Secundo deprimit ad Iehennam inclinando sicut onus asinum, Ezech. 33[:10]: *Peccata* vestra *super* vos *sunt*. Psal. [37:5]: *Quoniam iniquitates mee supergresse sunt caput meum*. Ideo magis expediret modo proicere illa.

¶ Tercio confundit in iudicio omnia denudando, [1] Pet. 4[:18]: *Si iustus vix* saluabitus, *impius et peccator ubi paribunt*, Matt. 25[:41]: Ite *maledicti in ignem*, etc. Ideo plus expediret quod modo peccata tangentur per penitentiam, Psal. [31:1]: *Beati quorum remisse sunt iniquitates*.

¶ Item peccatum est omnino infructuosum cum sit Deo odiosum, proprio subjecto dampnosum, proximo venenosum, omni creature contumeliosum. Nam omnis creatura monet hominem ad debitam Deo subieccionem exhibendam cum ipsa debita reddat obsequia. Sed non homo. Ideo verificabitur in fine illud Sap. [5:18]: *Armabit creaturam ad vlcionem inimicorum*. Hoc nempe quondam fecerunt

/fol. 282ra/

elementa quia Num. 16[:1] Terra deglutunt *Dathan et Abyron* peccatores. Gen 7[:17]: *Diluuium* submisit mundum. Et Gen. 19[:24]: Ignis consumpsit Sodomitas. Et Exod. [8:21]: Aer producens vermes afflixit Egypcios. Ideo carreamus iuxta illud metricum: Qui tetigit, tetigit; tu desine viuere praue. / Ne feriat, feriat; virga secunda caue.

¶ Ergo ad instar portitorum in vrbibus consideret peccator priusquam peccet quantum portabit, quam longe portabit, et pro quanto portabit. Hoc est dicere oneris grauitatem, vie longitudinem, mercedis quantitatem. Quo ad primum peccatum est importabilem cum nec celum nec quicquid citra infernum possit illud portare, Luc. 10[:18]: Vidi Satanam tanquam *fulgor de celo cadentem*. Et cum alia quicquam non possint inferius cadere quam ad terram, peccatum tamen descendit ad infernum.

¶ Quo at secundum, forsan portabit illud sine fine vsque ad infernum, Psal. [48:9-10]: *Laborabit in æternum; et vivet adhuc* *in finem.* Simea habens duos fetus magis dilectatum ponit in brachio alium in dorso. Sed cum fugatur a venatore magis dilectum oportet dimittere et unus dilectum secum portare. Ex cuius pondere capitur. Sic peccator amplectitur temporalia, sed in dorso ponit peccata, sed ingruente morte cogitur temporalia dimittere, sed peccata sua secum portare, Apo. 14[:13]: *Opera illorum secuntur illos*.

¶ Quo ad tercium, *Stipendia peccati, mors*, Rom. 6[:23]. Quia non solum non soluunt peccata, delicaciones quas promittunt, sed infligunt hiis contraria utpote afflicciones, indulgentias veri boni. Vnde Augustinus, primo, *Confessiones*, omnis iniquus animus pena est sibi. Et Seneca, *Epistula* 99, scelera tuta esse [possunt, secura esse] non possunt. Nam prima et maxima pena peccancium est pecasse. Nam scelus impunitum quasi sceleris in scelere. Supplicium est malam enim mentem he pene premunt, semper timere, de ipsa securitate diffudere. Et Hieronimus, *Epistula* 87, ad omne peccatum, aut erubescimus, aut timemus. Curre per singulam et inuenies tot anime tormenta quot vicia. Igitur multum odiendum esset peccatum quod reddit hominem sic infructuosum, ymmo quasi de-

/fol. 282rb/

moniacum. Et hoc propter multa quorum duo respiciunt Deum, duo proximum, et duo seipsum. Primum est vestis defeccio, id est, caritatis, Luc. 8[:27]: *Occurit* ei *vir demonium* habens qui non induebatur, scilicet, veste caritatis sine bonorum operum.

¶ Secundum est vinculorum disrupcio, id est, Dei preceptorum, Luc. 8[:29]: Demoniacus *rumptis vinculis agebatur a demonio in deserta*.

¶ Tercium est accendium lesio. Nam peccatum est morbus contagiosus, Matt. 8[:28]: *Occurrerunt ei duo* homines demoium *habentes* *exeuntes de monumentis, sevi nimis, ita ut nemo possit transire per viam.*

¶ Quartum est male societatis frequentacio, Luc. 8[:27]: Demoniacus *non manebat in domo*, scilicet, proprie consciencie set in monumentis, id est, in consorcio mortuorum.

¶ Quintum est defectus contricionis et confessionis, Matt. 12[:22]: *Oblatus est* Jesus *demonium cecus et mutus.*

¶ Sextum est precipicium sue dampnacionis. Hic est *Saltus Galteri*, Marc. 9[:21]: *Frequenter* mittit *eum in ignem et aquam vt perderet eum*. Et ad omnia ista sequitur difficultas correpcionis, Marc. 5[:4]: *Nemo poterat domare eum*. Equus vmbraticus quanto plus perentitur tanto plus retrocedit.

¶ Item peccator vituperatur ex tribus quia ingratus ad beneficia. Dicitur de latrone quod numquam diligeret suum redemptorem. Et equus impingnatus recalcitrat, Deut. 32[:5-6]: *Generatio praua atque peruersa*. Habent *reddis*, etc. Item Domini qui te genuit dereliquisti. Item impignnatus est delectus et recalcitrat.

¶ Secundo qui paratus ad malificia sicut canis ad latrandum et mordendum, Ysai. 1[:4]: *Ve genti peccatrici, graui* et *iniquitate*, etc. Prou. 30[:11]: *Generacio que maledicit Patri*, etc. Deut. 32[:20]: *Generacio* *enim* *peruersa* *et infideles[[1]](#footnote-1) filii.*

¶ Tercio quia improuidus ad remedia vtpote ad penitentiam et huiusmodi, sicut qui intrat laborinthum sine filo, Psal. [77:8]: *Generatio que non direxit cor suum,* etc. Exemplum de talpa que non videt nisi quando est prope mortem, Deut. 32[:28-29]: *Gens absque consilio est, et sine prudencia*. Vnde *saperent et intelligerent*, etc., vt scilicet essent sapor meriti in affectu, intelligencia fidei in aspectu, prouidencia premii in effectu, Eccli. 7[:40]: *Memorare nouissima tua, et in eternum non peccabis.*

*¶* Novissima sunt de quibus Bernardus loquitur, quid horribilius morte, quid terribilius

/fol. 282va/

iudicio, quid intollerabilius iehenna, quid iocundia iocundius gloria. Et nota quod si homo dampnetur imputet sibi non Deo. Deus enim vult ex voluntate antecedente *omnes homines saluos* *fieri et ad agnicionem veritatis venire*, [1] Tim. 2[:4], Glossa, *Si velint*. Vnde si homo suo demerito damnetur iniuria sibi non arrogatur, sed iustitia Dei manifestatur. Nam secundum misericordia voluntati non fit in misericordia. Imputet ergo homo proprie electioni, Eccli. 15[:14]: *Deus ab inicio* fecit *hominem* rectum, *et reliquit[[2]](#footnote-2)* eum *in manu consilii sui.* Ante hominem vita et mors bonum et malum quod placuerit dabitur ei. Igitur consideramus voluptatem nostram quia si preterita est non delectant si futura excruciat, si presens est non durat.

1. infideles ] *add.* animi F 80. [↑](#footnote-ref-1)
2. reliquit ] Lambeth *corr*. deliquit F 80. [↑](#footnote-ref-2)